khistorydata/jeongjo-sjw-relations huggingface dataset:
정조 23년
禁府啓目慈山前府使李儒慶原情云云問目內辭緣泛稱遲晩所當請刑是白乎矣曾經侍從勿爲請刑載在大典通編且有待判付仍爲議處照律之命待判下擧行何如啓雖與安州事稍間若無襲謬道伯何以狀聞乎區別功議考律勘放草記爲良如敎又啓目壯勇營把摠鄭彦衡原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編且有待判付仍爲議處照律之命待判下擧行何如判付啓區別公議勘放草記爲良如敎又啓目部將韓大洪原情云云問目內辭緣泛稱遲晩所當請刑是白乎矣旣有待判付仍爲議處照律之命待判下擧行何如啓爲先論理議處待判下照律爲良如敎
정조 23년
朴基正以義禁府言啓曰時囚罪人李儒慶原情公事判付內雖與安州事稍間若無襲謬道伯何以狀聞乎區別功議勘放草記事命下矣耿考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李儒慶杖一百收贖告身盡行追奪而其十二代祖從生敵愾功臣云功減一等杖九十收贖奪告身四等放送何如傳曰允
정조 23년
左議政李秉模箚曰伏以臣於日昨以病狀難强之意唐突仰陳於前席矣伏見傳敎下者有次對進定之命廟宮展謁之禮已成民國方春之務正殷臣雖無似無能爲役於簿書期會之末職名未解之前何敢言私而蒲柳之質未秋先衰風痺之祟入春尤肆雖無形顯之證可以語於家人者神精若醉語言如夢欲覓朝衣而惝怳而止者屢矣知臣者愍其衰憊不知臣者責以黽勉均之爲愛臣而臣之自量則審矣達宵揣量無望自力玆不得不仰首一籲伏乞聖明諒臣言之非出假飾念重任之不可暫曠亟賜鐫免仍治臣瀆擾之罪以尊國綱以安賤分千萬幸甚云云答曰省箚具悉卿懇卿須安心調理俟間卽起視事仍傳曰此批答遣史官傳諭
정조 23년
己未三月二十九日未時上御重熙堂左承旨入侍時左承旨宋銓假注書李允謙記注官承膺祚編修官洪樂游以次進伏訖上曰禮房承旨右副承旨入侍賤臣承命出傳左副承旨鄭尙愚右副承旨朴基正進伏命書英陵寧陵章陵奉審承旨金熙朝書啓批答訖銓曰明日雩祀壇奉審與塘馬排立依例爲之乎上曰雩祀壇奉審則禮房承旨進去宗廟景慕宮奉審則右副承旨進去事知悉而雩祀壇監祭則當遣史官矣仍命退承史以次退出
정조 23년
行都承旨徐龍輔內閣直左承旨宋銓坐直右承旨金啓洛坐直左副承旨鄭尙愚坐右副承旨朴基正坐同副承旨沈尙奎坐注書柳台佐仕金啓溫仕直事變假注書朴昌擧仕
정조 23년
藥房提調金文淳副提調徐龍輔啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妣殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 23년
金啓洛啓曰大司憲李城輔在外執義未差掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
沈象奎啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 23년
沈象奎啓曰御營廳將官來言今日本廳軍兵日次私習云矣敢啓傳曰後日次爲之
정조 23년
以御營廳習陣單子傳于沈象奎曰雨勢如此後日次爲之
정조 23년
傳于徐龍輔曰書狀官入侍
정조 23년
吏曹口傳政事別兼春秋徐有聞兼春秋館編修官徐有聞竝單付
정조 23년
朴基正啓曰別兼春秋徐有聞以其親病陳疏徑出原疏以國忌正日纔已退却矣所當直捧禁推傳旨而此與無端徑出有異推考警責何如傳曰允
정조 23년
傳于鄭尙愚曰奉審承旨入侍
정조 23년
以慶尙監司申耆狀啓英陽縣民家倉庫燒燼事傳于徐龍輔曰殘邑民情爲之切矜應式外各別賙恤斫給材木期於斯速奠接事回諭
정조 23년
沈象奎以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 23년
徐龍輔以戶曹言啓曰文昭殿碑閣蠶壇碑閣追慕同碑閣淨業院碑閣流霞亭大嬪宮依定式發遣本曹郞廳奉審則文昭殿碑閣蠶壇碑閣淨業院碑閣大嬪宮姑無頉處追慕洞碑閣雨漏一庫四面墻垣瓦子間間脫落流霞亭雨漏七庫萬懷堂雨漏五庫千慕堂雨漏二庫四面墻垣瓦子間間脫落分付各該司使之卽速修改之意敢啓傳曰知道
정조 23년
徐龍輔以戶曹言啓曰時御所內各司依定式發遣本曹正郞臣金基豐與兵曹參議臣朴奎淳佐郞臣丁若銓東所衛將臣李熙燮西所衛將臣李彦春南所衛將臣金澤呂北所衛將臣嚴思勗眼同看審後有頉處別單書入而修改則擇日擧行何如傳曰允
정조 23년
鄭尙愚以禮曹言啓曰各陵園墓所植木株數及松子橡實胡桃播種斗數區別報來故依定式別單書入之意敢啓傳曰知道各陵秋植木各別嚴飭爲之待其報來別單書入而東五陵局內及火巢外樹木聞於摘奸之行甚爲稀疎可知秋植木則拔例擧行地方官適以閣臣出去今秋則勿諉於陵官以陵官所植勤慢遍行火巢外及局內詳細考察後入侍詳奏若或植木役鉅至多日亦令楊牧量其實役遲速給點心米後狀聞事分付可也
정조 23년
金啓洛以義禁府言啓曰章陵令洪宗涉拿問考律嚴處事傳旨啓下矣洪宗涉下去慶尙道安東地云依例發遣府羅將拿來何如傳曰允
정조 23년
沈象奎以御營廳言啓曰本廳字內肅靖門東邊第三城廊近處體城二間許頹圮處今方改築而所入石子依例浮出於蘆原地之意敢啓傳曰知道
정조 23년
禁府啓目粘連向前韓大洪亦取見秋曹文案細究對質供招當初呈單之時崔命說旣在鄕外初不聞朝令之有無及見大洪之書始知其飾詐呈單混蒙疎放之由驚惶上來呈訴自首之狀非但柳得之招明有可據大洪之諺札旣出於法庭則奸情悉綻眞贓莫掩而敢於淑問之下游辭粧撰推諉漫漶敢爲圖脫之計者究厥情狀尤極巧惡以此照律何如判付啓依允
정조 23년
刑曹啓目罪人金觀淳從重論決杖一百後咸鏡道端川府流三千里定配所卽爲押送何如判付啓依允
정조 23년
己未三月三十日卯時上御重熙堂右承旨禮房承旨同爲入侍時右承旨金啓洛禮房承旨鄭尙愚記事官柳台佐記注官承膺祚編修官洪樂游以次進伏訖上曰獻官已先往雩祀壇乎尙愚曰俄已出去奉常寺矣上曰雨勢如此凡節各別申飭之意言及于監察及獻官可也仍命書傳敎曰右副承旨馳詣宗廟景慕宮奉審摘奸禮房承旨馳詣雩祀壇奉審摘奸以來命退承史以次退出
정조 23년
己未三月三十日辰時上御重熙堂都承旨書狀官同爲入侍時行都承旨徐龍輔記事官柳台佐記注官承膺祚編修官洪樂游書狀官徐有聞以次進伏訖上敎賤臣曰使行何日入來與否詳問知入可也賤臣承命出招問畿營營吏則以爲路文則昨夕到營而入來日字姑未詳知矣賤臣以此回奏上命退諸臣以次退出
정조 23년
己未三月三十日辰時上御重熙堂同副承旨入侍時同副承旨沈象奎記事官金啓溫記注官承膺祚編修官洪樂游以次進伏訖上曰書狀聞見事件入之賤臣承命出持入上曰塘報則當還下自內閣如例謄置可也上曰待敎何不入直乎自明日使之直宿可也象奎曰今日則一直提學當坐直矣命退承史以次退出
정조 23년
己未三月三十日未時上御重熙堂奉審承旨入侍時左副承旨鄭尙愚右副承旨朴基正記事官金啓溫記注官金錫泰承膺祚以次進伏訖上曰祭器監滌果皆十分致潔耶尙愚曰滌器則果皆精潔而申加董飭矣上曰風勢如此遮帳亦堅固否尙愚曰問於該寺則雖皆堅固云而如此風日猶或有不固之慮故分付該寺一件使之加數待令矣上曰以此意典設寺官員招入嚴飭亦爲通及於提調使之檢飭可也上曰別兼春秋入來乎尙愚曰以下番之徑出援例陳章亦爲徑出請牌啓辭姑未下矣上曰今日雩祀壇當遣別兼摘奸雖以館規違牌而此則當以奉審史官進去使之卽爲入來可也賤臣承命出傳上曰獻官則設軍幕而風日如此得無甚寒之慮乎尙愚曰似不至甚寒矣上曰去夜光陵忌辰祭大祝以金憬差送而强疾進去至有臨時代行之事云極爲悚然矣命書傳敎曰差祭不能審愼光陵忌辰祭典祀官兼大祝以祝史代行設或有病前期言送則豈有此弊以如許生疎之人塡差莫非該堂不職之致吏曹參議李翊模禁推而聞以祭官齋宿事過後捧傳旨又命書榻敎曰兵曹佐郞金憬改差命退承史以次退出
정조 23년
己未三月三十日申時上御重熙堂左承旨入侍時左承旨宋銓記事官金啓溫記注官金錫泰承膺祚以次進伏訖命書咸悅縣監李寅采疏批訖上曰上副使之行明日入來云耶銓曰聞畿伯所報則今日當宿松都云初二日似當復命矣又命書公事判付訖命退承史以次退出
정조 23년
都承旨未差左承旨宋銓坐右承旨金啓洛坐直左副承旨鄭尙愚坐直右副承旨朴基正坐同副承旨沈象奎坐注書柳台佐仕金啓溫仕直事變假注書朴昌擧仕
정조 23년
金啓洛啓曰來初五日朝參日次矣敢稟傳曰停
정조 23년
金啓洛啓曰明日宗廟夏享大祭齋戒相値視事頉稟之意敢啓傳曰知道
정조 23년
宋銓啓曰同副承旨沈象奎今日不爲仕進卽爲牌招何如傳曰允
정조 23년
傳于金啓洛曰都承旨聞有實𧏮許遞
정조 23년
注書金啓溫赴試代以呂東植爲假注書
정조 23년
朴基正啓曰別兼春秋洪樂游謂有館規陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 23년
宋銓以戶曹言啓曰各道年終錢穀御覽會計待慶尙道平安道黃海道會案齊到修正以入事前已啓下矣三道會案今始來到御覽會計受出修正之意敢啓傳曰知道
정조 23년
沈象奎以兵曹言啓曰今四月初一日立夏改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 23년
禁府照目部將韓大洪矣本府議啓內取考秋曹文案細究對質供招當初呈單之時崔命說旣在鄕外初不聞朝令之有無及見大洪之書始知其飾詐呈單混蒙疎放之由驚惶上來呈訴自首之狀非但柳得之招明有可據大洪之諺札旣出於法庭則奸情悉綻眞贓莫掩而敢於淑問之下游辭粧撰推諉漫漶欲爲圖脫之計者究厥情狀尤極巧惡以此照律罪杖一百收贖告身盡行追奪流三千里定配私罪奉敎依允爲旀功減一等爲良如敎
정조 23년
金啓洛以義禁府言啓曰時囚罪人韓大洪杖一百收贖告身盡行追奪流三千里定配照律公事判付內依允功減一等事命下矣韓大洪功減一等杖一百收贖告身盡行追奪黃海道豐川府安山驛徒三年定配而以議啓內辭意具罪目依例發遣府羅將押送配所何如傳曰允
정조 23년
己未四月初一日卯時上御重熙堂左副承旨入侍時左副承旨鄭尙愚記事官金啓溫記注官金景煥承膺祚檢校提學鄭民始以次進伏訖上曰同副承旨牌招賤臣承命出傳民始曰風氣稍冷聖體若何上曰一樣而昨日風日甚乖常矣上曰卿旣呈由單何日欲辭朝耶民始曰三明間欲爲發去矣上曰承旨牌去來催促知入賤臣承命出飭命退諸臣以次退出
정조 23년
己未四月初一日午時上御便殿同副承旨入侍時同副承旨沈象奎記事官金啓溫記注官金景煥承膺祚以次進伏訖命書榻敎曰抄啓文臣親試明日爲之上曰釋菜參班儒生明日當同爲待令而迎鑾應製入格儒生亦將一體來待耶考出伊日傳敎後知委可也又命書榻敎曰明日親試處所便殿爲之仍敎曰明日親試以二月朔施行可也命退承史以次退出
정조 23년
己未四月初一日未時上御便殿右承旨入侍時右承旨金啓洛記事官金啓溫記注官金景煥承膺祚以次進伏訖上曰俄者下敎同副已爲知委耶啓洛曰俄已分付矣上曰明日時刻傳香後爲之儒生則敦化門外待令而考見日前賞格傳敎入格儒生則若有到記日待令之命則明日勿爲知委只以釋菜參班生使之待令仍爲微稟可也明日當爲試所承旨今日坐直仍卽往復泮堂以爲擧行之地好矣命退承史以次退出
정조 23년
行都承旨閔台爀未肅拜行左承旨李書九未肅拜右承旨宋銓坐左副承旨金啓洛坐直右副承旨鄭尙愚奉審進去同副承旨沈象奎坐直注書柳台佐仕金啓溫赴試假注書呂東植仕直事變假注書朴昌擧仕
정조 23년
鄭尙愚啓曰二月朔文臣製述來月更稟事命下矣以何日爲之乎敢稟傳曰明日爲之
정조 23년
沈象奎啓曰明日殿座時入直禁軍西營廣智營集春營東營軍除出標信請出之意敢啓傳曰知道
정조 23년
傳于沈象奎曰右副承旨入侍
정조 23년
傳于沈象奎曰使臣入侍
정조 23년
沈象奎啓曰人日製明日爲之事命下矣處所以何處爲之乎敢稟傳曰春塘臺爲之儒生入門以月覲門集春門爲之事分付
정조 23년
沈象奎啓曰今此試官望中時無職名人令該曹口傳付軍職何如傳曰允
정조 23년
以別兼春秋洪樂游牌不進罷職傳旨傳于金啓洛曰只推更爲牌招
정조 23년
傳于沈象奎曰科次入侍
정조 23년
沈象奎啓曰明日殿座時承旨當爲備員而都承旨未差政官牌招開政差出何如傳曰與未差之代前望單子入之待下批牌招察任
정조 23년
傳于沈象奎曰明日殿座時兵曹堂上當爲備員呈辭參判許遞忠臣諸家右副之家卽血孫也近見於出納之地地處之外政合陞用尙在緋玉可謂久屈右副承旨朴基正兵曹參判除授牌招察任
정조 23년
承旨前望單子入之閔台爀李書九落點
정조 23년
傳于沈象奎曰今日抄啓文臣親試時副司果金近淳知題意三上入格於諸人外等之中極爲可嘉爲先內下鹿皮一令賜給
정조 23년
傳于沈象奎曰大臣明日簉朝初十日次對仍爲來會
정조 23년
沈象奎以都摠府言啓曰今此親臨人日製時侍衛寶劍不可不備員而都摠管趙尙鎭李家煥未肅拜金翊休副摠管李潤慶李得濟宋鍈俱有身病侍衛寶劍將不得備員合有變通之道令政院稟旨變通仍令該曹口傳差出待下批牌招以爲備員侍衛之地何如傳曰允竝許遞可也
정조 23년
兵曹口傳政事以尹師國爲都摠管李義弼金熙朝姜彝正李鎭復李章漢爲副摠管
정조 23년
沈象奎以都摠府言啓曰今此親臨人日製時侍衛寶劍不可不備員而都摠管尹師國副摠管李鎭復金熙朝未肅拜侍衛寶劍將不得備員合有變通之道令政院稟旨變通仍令該曹口傳差出待下批牌招以爲備員侍衛之地何如傳曰竝許遞令該曹口傳差出可也
정조 23년
沈象奎以訓鍊都監言啓曰今四月初三日春塘臺殿座時因兵曹節目挾輦軍一百名把摠李煥哨官張鉉擧率領侍衛廣智營軍五十五名哨官李觀彬西營軍四十名哨官金德基集春營軍四十名哨官成夏鎭東營軍四十名哨官沈錫率領設布帳外排立雜人一切嚴禁而竝待標信擧行依定式北營入直標下軍三十名除標信除出別將閔光升把摠鄭宅昌率領集春門外把守事畢後各還直所之意敢啓傳曰知道
정조 23년
沈象奎以御營廳言啓曰今四月初三日春塘臺親臨人日製及文臣製述時依兵曹節目新營入直軍三十三名內除營直十名餘皆依例除標信除出入直千摠金衡柱哨官李大濟率領設布帳外排立而事畢後還爲入直之意敢啓傳曰知道
정조 23년
金啓洛以義禁府言啓曰明日人日製時本府都事皆爲赴擧而武都事一員本府入直當直入直都事公事回公都事月覲門集春門靑陽門禁亂都事無以推移假都事五員令該曹口傳各別擇差以爲分排之地何如傳曰允
정조 23년
兵曹口傳政事副護軍申獻朝
정조 23년
己未四月初二日卯時上御熙政堂抄啓文臣親試釋菜參班儒生試取入侍時左承旨宋銓右承旨金啓洛左副承旨鄭尙愚右副承旨朴基正同副承旨沈象奎假注書呂東植記注官金錫泰金景煥二直提學李晩秀以次進伏訖上曰試官皆入來乎尙愚曰未及入來矣命書榻敎曰親試試官閣臣不備則文任抄啓文臣通瀜擬望曾有定式試官原任直提學左議政病代大提學洪良浩原任直提學金載瓚病代行大護軍李秉鼎直提學徐龍輔病代禮曹判書黃昇源原任直閣金祖淳病代舊抄啓文臣戶曹參判李書九爲之命書傳敎曰禮房承旨馳詣宗廟奉審摘奸祭物熟設各別檢飭仍留待享事禮成後復命而獻官諸執事誠心駿奔之意面飭迎神九成亦依近日定式爲之事協律郞處嚴飭尙愚承命先退上曰文臣儒生竝爲入來內閣政院吏隷亦令入來可也上曰試官去來催促也啓洛曰諸試官皆有病故矣上曰試官洪良浩李秉鼎黃昇源李書九病代舊抄啓文臣金熙朝李勉兢抄啓文臣金近淳爲之出榻敎仍敎曰金近淳則當爲儒生試官而親試則自當如例製進矣仍命試官行禮引儀引試官以下入就拜位唱行禮晩秀象奎及副司果金近淳率文臣及儒生以次行禮訖晩秀等陞殿啓洛讀奏抄啓文臣入門九人象奎讀奏儒生入門三百十一人命書傳敎曰人日製明日爲之令成均館知悉仍命基正先退擬入試官望又命書傳敎曰左議政明日命招卜相命入懸題紙晩秀擎懸題紙進伏命書御題擬齊巖下貫珠者謝賜牛酒箋限申時儒生同題近淳擎出懸題訖敎曰上舍生則禮待之道與抄啓文臣無異特爲設場於殿庭而幼學則分設於熙仁門宣化門等處爲可而生進則抄啓文臣試所承旨仍爲檢飭左承旨及同副分詣宣化門與泮長同爲檢飭可也仍命晩秀頒賜太學恩杯詩集於儒生命書文臣製述取稟批答訖敎曰文臣製述試官亦令同爲擬入也賤臣承命出傳命成均館久任郞廳進前典籍李羲甲進伏上曰錦伯之賑恤勘簿當在何間云耶羲甲曰未得詳知矣上曰須以私書問之也仍命退承史以次退出
정조 23년
己未四月初二日午時上御誠正閣右副承旨入侍使臣同爲入侍時右副承旨朴基正假注書呂東植記注官金景煥承膺祚冬至正使李祖源副使金勉柱以次進伏訖上敎祖源等曰卿來何遲予之待卿久矣況正使以老人重經輪症而今幸無事回還喜不容喩祖源曰所聞過矣雖經輪症亦不至於十分苦劇矣上曰此間經歷便一劫運朝著幾乎一空有不成說矣祖源曰在彼時亦聞之而雖不至一空亦幾乎太半矣上曰副使則顔貌比前似勝矣祖源曰同行中惟副使獨免輪症而爲人且安靜故然矣上曰正使筋力亦好矣而書狀亦堅剛人矣又敎曰彼地則自秋間有輪症云然否祖源曰然矣上曰新皇帝果何如祖源曰爲人甚好一團和氣忠厚之意藹然可觀矣上曰和珅事果詳聞而其所犯如何祖源曰所犯則止於僭越不法而黨與惟福長安一人減一等論勘其餘竝勿問云矣上曰在彼時服色云云果與傳說不同耶祖源曰此果訛傳矣自皇帝以下皆無如許服色矣上曰來時遇勅行於何地乎祖源曰出柵時見之矣上曰見勅使則果有喜悅之意乎勉柱曰問於通官則接待凡節極爲感謝而好爲往來云矣上曰事知譯官使之入侍可也賤臣承命出傳與副譯鄭思賢偕入進伏上敎思賢曰宣諡勅亦當出來乎思賢曰此是大禮似不可已矣上曰然則當與祔廟勅兼行乎思賢曰宣諡則在山陵前祔廟則在山陵後似難兼行而未得詳知矣上曰今番之出送別先來誠善爲之矣果何以周旋耶祖源曰事係非常故未得卽呈于禮部而過若干日後始得周旋之路矣上曰卿等有可奏之事乎祖源曰臣於年前待罪灣府略聞使行弊端矣伊後屢膺使命詳探一行物情則行中譯員之不緊額數有名而無實至於使臣從者及乾糧卜馱之太多其弊有不可勝言如不及今釐正實有難支之患下詢大臣從長變通似好故敢此仰達矣上曰依爲之出擧條仍敎曰今此所奏副使以爲如何勉柱曰臣亦與之相議而此無益於事徒致煩擾耳且於今番勅行見之則一行所喫擧皆賣用故卜馱等物甚爲簡便矣祖源曰雖以他國言之暹羅則去中國三萬里而一行只是數員使及下率不滿二十名矣上敎思賢曰使行人馬凡爲幾何思賢曰人則三百餘名馬則二百餘匹矣上曰若是之多由於卜馱而然耶思賢曰其中亦有所騎而多由於卜馱矣上曰若欲減數則當減幾何思賢曰此則未得詳知矣上曰卿等驅馳之餘出去穩休也諸臣以次退出
정조 23년
己未四月初二日申時上御便殿科次入侍時左承旨宋銓右承旨金啓洛假注書呂東植記注官金錫泰金景煥二直提學李晩秀檢校直閣沈象奎副司果金近淳以次進伏訖上命考券敎曰生進軸先入可也啓洛讀奏收券一百十一丈上曰以諸券所做去者觀之則此題頗難作矣晩秀曰然矣上曰明日試官去來知入也賤臣承命出問回奏曰未及盡爲知來矣上曰更爲催促賤臣又出傳考奏訖命拆榜銓等以次讀奏命書傳敎曰釋菜參班儒生試取箋三下進士金聖球直赴會試草三下幼學趙璟鎭進士李鎭華各紙二卷次上生員洪仁榮幼學洪默淵各紙一卷賜給命退諸臣以次退出
정조 23년
都承旨未差行左承旨李書九坐直右承旨鄭尙愚緣故出左副承旨未差右副承旨沈象奎坐直同副承旨未差注書柳台佐仕金啓溫病假注書呂東植仕直事變假注書朴昌擧仕
정조 23년
李書九啓曰明日常參經筵取稟傳曰停
정조 23년
沈象奎啓曰大司憲李城輔在外執義未差掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
李書九啓曰明日卜相事命下矣政官待開門牌招開政何如傳曰允參議禁推分揀姑先以推考捧傳旨一體牌招開政
정조 23년
沈象奎啓曰左議政李秉模有稟達事請對矣傳曰入侍
정조 23년
備忘記咸鏡監司具㢞下直長弓一張長箭一部片箭一部筒兒一箇賜給
정조 23년
傳于沈象奎曰大臣備局堂上引見
정조 23년
賓廳卜相金憙沈煥之加卜李時秀落點
정조 23년
承旨前望單子入之李翊模李魯春落點
정조 23년
兵曹口傳政事以南公轍爲副摠管李益運吳毅常爲副摠管
정조 23년
奎章閣直閣前望單子入之金近淳落點
정조 23년
兵曹口傳政事護軍李漢豐申大顯竝單付
정조 23년
傳于李魯春曰同副承旨入侍
정조 23년
有政吏批判書未差參判徐龍輔未肅拜參議李翊模行左承旨李書九進右議政李時秀承文都提調單李時秀
정조 23년
元子諭善單李城輔以徐龍輔爲元子左諭善李晩秀爲元子右諭善
정조 23년
元子宮講學廳僚屬抄啓金祖淳尹光顔以金載瓚爲吏曹判書判義禁李秉鼎除授事承傳
정조 23년
再政以朴長卨爲大司諫尹羽烈爲執義李祖源爲左參贊洪明浩爲刑曹判書洪良浩爲工曹判書金達淳爲戶曹參判兪漢謨爲刑曹參判金啓洛爲漢城左尹申獻朝爲刑曹參議李基慶爲兵曹佐郞康晉三爲陽智縣監前應敎李魯春金羲淳已上今加通政陞用事承傳兼掌令徐有聞冬至兼謝恩使書狀官減下元子兼諭善單李城輔
정조 23년
兵批行判書金文淳進參判朴基正病參議朴奎淳病參知李羽逵入直右副承旨沈象奎進以權裕爲知事洪絲浩李周憲爲同知金達淳金啓洛朴載淳兪漢謨爲副摠管柳爲曹司衛將金百彬爲五衛將朴命植爲慶熙將李宜秀爲訓鍊副正吳彬爲訓鍊主簿曺夏彬爲武兼許𣷣爲部將金成呂爲礪峴僉使金繼曾爲助羅浦萬戶金尙源爲包伊萬戶中嶺別將單林鶴紀上護軍李秉鼎護軍鄭大容李勉兢副護軍兪漢寧司直高宅謙副司果金㣧行已上竝單付
정조 23년
吏批再政徐龍輔爲刑曹判書李基讓爲戶曹參判李魯春爲刑曹參議左尹單洪聖淵右尹單金啓洛陽智縣監康晉三高陽郡守尹行直相換校書校理單金近淳兵批以徐龍輔李基讓爲副摠管
정조 23년
吏批三政以尹東晩爲大司諫兪岳柱爲執義朴鍾淳爲獻納
정조 23년
刑曹參議前望單子入之金羲淳落點
정조 23년
備邊司薦望以閔台爀爲吏曹參判李魯春爲吏曹參議
정조 23년
沈象奎以都摠府言啓曰今日入直內三廳武兼禁軍及軍兵等當爲中日習射而春塘臺親臨人日製相値不得爲之之意敢啓傳曰知道
정조 23년
敎咸鏡道觀察使具㢞書王若曰逖矣玆土眷豐沛之舊鄕往哉汝欽畀觀風之重任出自八座卿月去作一路福星念彼關北一區實我海東重鎭風雲護興龍之地卽周邠岐山川接射鵰之墟如漢恒垈俗獷民悍邊憂多在於蔘貂土瘠人貧生理素乏於稻蟹顧此任克愼厥簡而今日當屬之誰惟卿勳戚之家忠謹其質遍歷橫經參銓之任文學政事之可觀嘗分西塞東臬之憂幹局威望之已著恩遇最荷自先朝躋貳卿之班久次是推伊向日擢一品之秩顧才品何試而不可惟廟堂僉擧之允諧玆授卿以咸鏡道觀察使兼兵馬水軍節度使都巡察使咸興府尹卿其益恢遠圖勉副殊簡雪山之輕重有係民望方深北門之鎖鑰無憂邊政克擧武力卽俗習所尙宜奬弓馬之才文敎乃王化之源無廢絃誦之政自餘稟斷厥有憲章於戲旌節辭宸卿豈無北拱之戀裘帶臥閤予可紓中朝之嘆故玆敎示想宜知悉知製敎臣尹益烈製進
정조 23년
己未四月初三日申時上御便殿科次入侍時同副承旨沈象奎假注書呂東植記注官金景煥承膺祚行判中樞府事沈煥之行大司成李晩秀禮曹參議金祖淳行副護軍李庚運應敎洪樂游副司果李魯春以次進伏訖上命書榻敎曰儒生試券夥多文臣製述讀券官對讀官人日製試官加差以爲分考之地賤臣承命出傳與禮曹參判南公轍行副護軍金載翼尹光顔偕入進伏晩秀曰試官金近淳以新除直閣未承牌故不敢入來矣上曰承牌則試役後爲之先令入來可也賤臣承命出傳與直閣金近淳偕入進伏上曰試券當分考使注書列錄諸試官名詣命官前分劃讀券及對讀官可也賤臣承敎詣命官前煥之以次分劃上命賤臣輪示諸試官仍命考券命書榻敎曰在外刑曹判書參議及戶曹參判許遞今日政差代仍點下政望訖命史官出給仍受政官下直景煥承命出上命他注書入侍賤臣承命出傳記事官柳台佐進伏上曰試券隨到隨入而已捧爲幾丈知入也賤臣承命出問回奏曰箋則已捧爲三十軸而五軸今方捧入賦則已捧爲一百四十軸而十軸今方捧入云矣行都承旨閔台爀持收券單子進伏讀奏表十四丈銘十八丈上曰摠管座目持入可也台佐承命出持入上曰在外摠管許遽今日政差出出榻敎上曰時限如已過持入試券之意分付試所承旨可也台佐承命出傳行左承旨李書九持收券單子進伏讀奏箋四百十一丈賦一千五百三十二丈分考訖命合考上曰合考見落者勿爲混置於落軸中可也考券訖命拆榜台爀等讀奏上曰被選人先爲錄名出給成均館使之卽速待令可也台佐承命出給上曰居首人別爲催促而戶曹郞廳持賞格紙待令可也賤臣承命出傳命書傳敎曰人日製賦居首三上幼學金履度箋居首三下一生員鄭祖榮竝直赴殿試賦之次三下一幼學趙海昇箋之次三下幼學李鍾岳竝直赴會試賦三下幼學睦仁求進士李韶九李鎭華生員許綸幼學申在業李重容吳璸李羲升尹翁烈各給二分賦箋次上進士尹克謙幼學李禮延鄭東呂沈能直尹執圭權宓進士睦允中幼學徐鼎輔各紙一卷賜給仍命書榻敎曰入格儒生待令仍命考文臣製述試券訖命書傳敎曰文臣製述表居首權知承文院副正字任俊常銘居首典籍金魯範各兒馬一匹賜給煥之曰右諭善李城輔以實諭善單付啓下事朝纔有命矣該曹以兼諭善啓下而聞因儒臣時帶大司憲故諭善不得不以兼銜單付云此實該曹昧例之致祭酒司業無實職則爲實銜有實職則爲兼銜所以重其職也內閣直閣待敎亦倣用此例而至於諭善則專責敎導之任事體之重比之祭酒司業尤有別焉不可用隨職兼銜之例只當以實職施行外此本兼諸銜雖承旨臺職自當在兼銜先正宋文正故儒臣朴聖源已例不啻可據今若以儒臣所帶風憲之長難於仍兼云爾則姑爲遞解可也旣已竝帶則諭善當爲實職大司憲當爲兼職其在重講官正官方之道不可不一番稟定令吏曹更以實諭善啓下憲職則遞仍當否稟旨擧行似好故敢此仰達矣上曰依爲之今番則都憲姑爲許遞此後銓曹隨卽稟旨仍兼與遞解之意分付可也出擧條象奎曰卽見咸鏡前監司李集斗咸興判官金履裕罷黜狀啓則有目下情勢衆所共知等語私嫌之無敢登徹自是令式而以旣遞之道臣越例曲循徑先請罷揆以事體萬萬煩屑所當重勘而本院請推之外無他可施之罰何以爲之乎上曰狀啓還下送令廟堂稟處可也出擧條台爀曰諭善李城輔當以實諭善下批而吏曹判書金載瓚受由參判參議未差不得擧行云敢此仰達矣上曰參判參議未差之代令廟堂以在京無故人差出待下批牌招開政可也出擧條命書榻敎曰在外及未肅拜臺諫許遞今日政差出又命書榻敎曰今日陞擢諸臣待下批牌招察任命書傳敎曰右承旨許遞與未差之代前望單子入之待下批牌招察任仍命退敎曰居首人若入來卽爲入稟可也諸臣以次退出
정조 23년
己未四月初三日酉時上御便殿右副承旨同副承旨入侍入格儒生同爲入侍時右副承旨沈象奎同副承旨李魯春假注書呂東植記注官承膺祚編修官洪樂游以次進伏幼學金履度生員鄭祖榮以次立於庭下訖上敎履度曰大臣作故後爾又登第可貴敎祖榮曰爾是實才也爾年爲三十七乎祖榮曰然矣命史官呼新來樂游承命呼進退數回訖命書榻敎曰在外摠管及未肅拜承旨參議許遞命書傳敎曰刑曹參議前望單子入之又命書傳敎曰所取者有之三昨欲爲特除而未果前承旨宋銓摠管見窠令該曹擬入待下批牌招察任又命書傳敎曰左右史不備久矣翰圈一兩日內會圈事分付命退諸臣以次退出
정조 23년
行都承旨李鼎揆在外行左承旨李書九坐直右承旨鄭尙愚坐左副承旨李翊模坐右副承旨沈象奎坐同副承旨徐英輔坐直注書柳台佐仕金啓溫仕直事變假注書未差
정조 23년
沈象奎啓曰大司憲未差執義兪岳柱在外掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
沈象奎啓曰事變假注書朴昌擧身病猝重勢難察任今姑改差何如傳曰允
정조 23년
承旨前望單子入之李鼎揆李翊模徐英輔落點
정조 23년
李書九啓曰新除授行都承旨李鼎揆時在慶尙道慶州地斯速乘馹上來事下諭何如傳曰允
정조 23년
兵曹口傳政事上護軍鄭民始單付
정조 23년
傳于李書九曰近因和暢正欲招徠適又援據舊例以卿拜實諭善此時勸講之任卿其可退處耶且實諭善之職銜卽兩宋先正之已爲者近亦有朴諭善行公之例焉予以爲貴矣卿亦必榮之爲卿便心登途都憲之職亦已體諒況更欲上來卿有留約予固篤信之卿須踐約從近起身仍以何當作行附奏於傳諭史官事令上番兼春秋以此敦諭于諭善李城輔
정조 23년
鄭尙愚啓曰吏曹參判閔台爀參議李魯春牌不進推考傳旨及罷職傳旨今方捧入而開政命下之後如是違牌事甚未安參判更卽牌招何如傳曰允
정조 23년
以吏曹參議李魯春牌不進罷職傳旨傳于鄭尙愚曰只推
정조 23년
以都摠管徐龍輔副摠管兪漢謨牌不進推考傳旨傳于徐英輔曰更爲牌招
정조 23년
鄭尙愚啓曰吏曹參判閔台爀疏批已下卽爲牌招何如傳曰允
정조 23년
鄭尙愚啓曰吏曹參議李魯春旣有只推之命一體牌招何如傳曰允
정조 23년
有政吏批行判書金載瓚受由參判閔台爀進參議李魯春陳疏入啓右承旨鄭尙愚進啓曰判書金載瓚受由參議李魯春陳疏入啓小臣獨政未安何以爲之敢稟傳曰仍爲之以趙萬元爲校理李秉鼎爲判敦寧洪聖源爲監察南履翼爲中學敎授申獻朝爲安岳郡守諭善單李城輔僉知朴基豐今加嘉善加資事承傳
정조 23년
兵批行判書金文淳進參判朴基正病參議朴奎淳入直參知李祉永病右副承旨沈象奎進以宋銓爲副摠管柳漢源爲武兼李惟鑑爲僉知大護軍洪明浩護軍金達淳朴載淳鄭東顯洪進泳副護軍朴長卨申獻朝副司直趙萬元尹羽烈竝單付
정조 23년
傳于鄭尙愚曰未下直守令當日辭朝
정조 23년
傳于鄭尙愚曰雖曰內重外輕亦是筵奏陞擢而陞擢之後其所上來豈有早晩乎況此時西路守令乎昨日陞擢兩倅姑爲仍任仍令廟堂更觀民事邑務紓力然後分付銓曹內移後草記
정조 23년
吏批再政楊智縣監康晉三金浦郡守柳肅之相換義州府尹李基讓安岳郡守朴載淳以上仍任事承傳
정조 23년
沈象奎以備邊司言啓曰本司武郞廳李亨謙宣傳官前仕通計已滿十五朔依例六品遷轉事捧承傳施行何如傳曰允
정조 23년
沈象奎以御營廳言啓曰今四月初五日春塘臺親臨日次儒生殿講時依兵曹節目新營入直軍三十三名內除營直十名餘皆依例除標信除出入直千摠張集紹哨官金光浩率領設布帳外排立而事畢後還爲入直之意敢啓傳曰知道
정조 23년
沈象奎以訓鍊都監言啓曰今四月初五日春塘臺殿座時因兵曹節目金虎門軍五十名除出把摠李煥哨官張鉉擧率領挾輦侍衛廣智營軍五十五名哨官安弘燁西營軍四十名哨官金忠國集春營軍四十名哨官宋觀休東營軍四十名哨官禹拓夏率領設布帳外排立雜人一切嚴禁而竝待標信擧行依定式北營入直標下軍三十名除標信除出千摠李顯宅把摠鄭宅昌率領集春門外把守事畢後各還直所之意敢啓傳曰知道
정조 23년
沈象奎以摠戎廳言啓曰本廳中軍李潤慶身病猝重勢難察任改差何如傳曰允
정조 23년
兵曹口傳政事以朴基豐爲摠戎中軍
정조 23년
沈象奎以御營廳言啓曰本廳中軍吳毅常身病甚重勢難察任改差何如傳曰允
정조 23년
判義禁李秉鼎疏曰伏以我聖上之於臣父母也天地也拔諸坑穽而袵席之噓其枯枿而華滋之凡所以生成而庇保者吁其至矣而迺者崇班寵擢之命何其與從前閔覆之聖意異也臣於前席昵侍之際蒼黃逬退仰感俯怵自不覺四體之投地五內之失守也噫臣僇人耳旣未能便訣明時以遂自靖之初計又未能趨簉周行少效圖報之微忱處義郞當臣固自知而亦豈全無權度而然哉臣身非臣有也陳章而乞養登筵而丐退前後祈祝亶出肝血而誠淺辭拙終未孚格則內局廚院之數月供仕試役衛班之一再承命竊庶幾少答德意而若臣匹夫之守則自如也蓋分義廉愧不容偏廢周旋酌量亦已熟矣自是以來身或赴起居之班而有官則辭跡常處京輦之下而有召輒違除旨之虛辱殆至盈握常分之全闕奄及三載誨諭每降而恩反歸於屑越勘罷屢行而罪未贖於慢傲是宜大加斥罰昭示法紀而今忽以資歷之稍久德音諄諄威顔咫尺眷念出常不待廟剡中批特授而一品簡擢非如庶官敍陞則今玆恩命之有隕自天無論臣私心恧蹙其所以累則哲之明而駭四方之聽者果何如也況臣宜去不去信心直行以致仇怨交集鋒鏑迭發居恒追惟心骨俱痛而今又冥升不已至此之極過福之災可立而竢臣之一身顚沛雖不足恤而畢竟孤聖恩而益罪戾決知其必無幸矣且金吾一步卽臣寢夢猶驚之地間嘗數遭出肅而始緣事會之迫急旋蒙體諒之洪私蓋臣區區迷執雖在平常無故之時於是任也則欲以去就辭受之節竊附忍痛含冤之義者非但臣情之甚苦抑或聖鑑之俯燭則以此踪地之至危尤何承膺之可論至若峻秩之不容輕畀重任之不堪冒當有未暇陳列玆敢略暴衷懇仰瀆宸嚴伏乞聖明曲賜矜憐將臣新授職秩亟行收還仍許臣退守本分終始涵泳於仁天化日之澤以重公器以全微諒不勝大願臣無任云云答曰省疏具悉卿其勿辭行公
정조 23년
吏曹參判閔台爀疏曰伏以臣無才無學直一庸鈍之賤品耳濫沐洪造秩躋卿班前後颺歷罔非踰分區區微衷矢心殫竭陳力自效以爲涓埃之報而性本䮞愚識又惽憒外而藩府到輒僨敗內而喉舌亦多顚錯自知樗散之才一不合於百執事之列而分甘爲明時之棄物矣昨秋登筵迺在逖違之餘而恩語諄懇眷待特優憐臣之經歲淹病憫臣之久屈院僚進叨長席屢勤特除接聯近密之班長依日月之光榮已極矣寵亦渥矣至如淸官華秩夫豈有更進一步之念哉不意玆者天官佐貳之命忽下於千萬夢想之外臣誠惝怳驚惕且感且惶實不知誤恩之何以及此也噫臣之頂踵毛髮莫非造化其於官職去就不敢自有則惟當聞命輒膺隨事竭蹶而已何敢爲飾讓之計自歸於要恩之科而第伏念銓衡重任長亞惟均苟非識足以甄別流品才可以恢張公道則雖自古名碩之臣猶或逡巡於是職況臣地望素乏才器蔑稱於銓格則茫然素昧也以藻鑑則懵乎無知也雖閑司漫局猶恐不堪況在是任豈或一半分依俙彷彿也歟玷汚名器不獨臣身之私懼謬辱愼簡亦非朝廷之細節今雖欲怵分畏義黽勉行公而鑿枘不合於時尙注擬或拂於公議則一身狼狽固不足恤而其於上累則哲之明何哉量己揣分承膺無路玆於召牌之下坐犯違傲之辜略控文字仰瀆崇嚴伏乞聖慈特垂終始生成之澤俯賜鑑諒亟命鐫遞仍令選部更勿擬臣於銓任以重公器以安賤分不勝千萬祝願之至臣無任云云答曰省疏具悉卿其勿辭行公
정조 23년
兵曹參判朴基正疏曰伏以臣直不過倥倥一庸品耳依藉先蔭偏荷拂拭之恩釋褐以來絲毫涓埃何敢非造化中陶鑄而孤畸之蹤墻壁無依拙訥之性瘡疣遍生自在三司隨事僨誤者非一二計而顚沛則涵容之坑坎則袵席之每一推遷輒及先故樹風之聖化記錄之恩榮照耀泉臺輝暎簡冊臣之闔門百口孰不攢手感泣期以殞結而乃者銀臺坐直之中忽伏奉特旨以臣爲嘉善大夫兵曹參判者辭敎鄭重念舊之意奬用之恩夐越尋常榮動簪紳臣手擎華誥淸淚先逬不自意如臣無似何以獲此於聖朝也繼之以惝怳踧踖不知所以措躬也噫生死向前赴蹈湯火固是臣矢心自期而至於亞卿之職是亦命德之器固非可以冒居者也臣苟有一分堪承之望則以臣之受恩罔極寧敢爲飾辭例讓强學前例以重其不誠之罪哉誠以負乘之戒聖經所訓不能則止先哲亦言臣之人器才具萬萬不近者非但通朝之所共諒抑亦臣自知之甚明也臣之一身雖非臣所敢自有而圖報之責職無大小辭受之義最戒居尊今若不自揣度貪榮冒寵視若節次倘來則嗤點之譏僨敗之懼臣固不敢自恤而其於上累則哲之明何哉左右參倚終不可冒據匪據也決矣因緣事會冒昧一肅雖出於怵畏義分叩謝爲急而因仍盤礴實無其望玆敢披瀝露章以頌不稱之實伏乞特垂全保之恩亟收陞秩之命俾公器重而私分安焉臣無任云云答曰省疏具悉卿其勿辭行公
정조 23년
副摠管兪漢謨疏曰伏以臣疎闇拙劣百無肖似而前後洪造天地高厚出入班聯亦將三十年于玆矣周旋內外不能效絲毫之報節次推遷猥廁於緋玉之列榮寵極矣涯分溢矣時自點檢秪有愧懼過此以往夢想亦斷迺者參試之役在於逖違之餘趨侍寶幄密瞻龍光區區寸心榮幸方切不意陞擢之恩遽下咫尺之前不踰日而秋曹摠府除旨聯翩聞命驚惶先之以感淚繼之以懍惕實不知措躬之所也噫臣之頂踵毛髮莫非殿下賜也報效之道趨走爲恭官職去就亦不敢爲隨例辭遜之計而至於亞卿之職地望自別苟非材器資歷之足以厭人心而叶公議則上旣不可以濫授下亦不可以冒據故雖古之名碩莫不躊躇却顧量而後進而況如臣之百不猶人一無可取者一朝驟躐晏若固有則負乘之譏滿溢之懼縱不暇自恤其於辱聖簡而玷名器何哉天牌踵臨承膺無路玆敢悉暴衷懇仰瀆崇嚴伏乞聖明察臣言之非出飾讓念公器之不可虛假亟收誤恩俾安私分千萬幸甚臣無任云云答曰省疏具悉卿其勿辭行公
정조 23년
副摠管金啓洛疏曰伏以臣世沐洪造與天無極自在穉騃家庭耳熟秪是感君恩三字耳及夫釋褐之後過蒙陶鑄之化講製之班奬拔偏摯近密之列眷顧冞勤至尊而兼師嚴之道嚴師而有父慈之德鹵莽則善誘而勉礪之憃愚則曲諒而庇覆之譬若控涓涔之水注導於川淵策駑劣之乘備數於服驂尋常感激寤寤蘊結而伏況昨秋以來每登前席輒詢臣父病狀藹然憫恤之意視若家人臣奉持恩言歸傳老父則承聆掩抑良久謂臣曰賤臣荷聖主恩無與倫比而絲毫莫報癃病至此無由更瞻天顔將爲餘生至恨而聖主之記念又至於斯極吾則已矣爾其夙夜不懈生死以之臣感聖恩之浹肥念父言之銘肺竊自矢於心者惟在於一心向前赴蹈糜粉渾忘此身之爲己有而至若進塗一步初非夢想攸到迺者帳殿昵陪之際混蒙亞卿陞擢之命半日之內除旨聯翩私門榮感固無可言而慰悅病懷尤切攢祝第念朝家用人自有其方苟其人望實相副則或不次而擢踐歷已久則或循序而進外此數者則上不可輕授下不可冒膺也決矣若臣以倥疎蔑稱之才乏分寸可紀之效而不察名實遽加誤恩者是豈聖朝綜核之政哉倘聖上矜憐愚臣欲有終始則惟當置之冗卑之地而責以奔奏之事不宜以非分之秩加之於無似之身使之不能消受而反致負乘之災也咫尺承命叩謝爲急雖不得不冒沒祗肅私心悸恐歷宵靡定玆敢略暴衷懇仰瀆崇嚴伏乞聖明諒臣言之匪出假飾念名器之不容僥濫亟令收還臣新授資級不勝公私大幸臣無任云云答曰省疏具悉卿其勿辭行公
정조 23년
吏曹參議李魯春疏曰伏以君臣之倫卽天地之常經也以臣事君致身委命卽古今之通義也凡爲人臣子者蒙被生成陶鎔之恩欲爲報答涓埃之地者不過性分中所固有職分內所當爲何敢費辭煩暴爲區區鳴謝之計哉第伏念臣之前後遭逢實是曠千載一有之會也坑坎轉爲袵席則天地以庇覆之墨池化作雪嶺則日月以照燭之喣濡之私獨偏於臣身塵刹之報無望於此生臣自顧驚疑若夢非眞俯仰跼蹐有淚千行惟當生死向前不擇夷險以效古人隕結之願而第臣情踪與他自異故凡於三司除命一味逡巡積犯逋慢之罪知臣者恕其跡而不知臣者亦悲其情矣嗚呼臣之本末長短以我聖上則哲之明靡有遺照則臣於自來情勢之外尤何敢更事覶縷而迺者猥叨宮僚昵陪講席仰瞻德器之天成溫文之日就臣之懽欣蹈舞倍百常情恩榮所被瞻聆俱聳臣雖卽日滅死更無餘憾而奈臣謏才蔑學不能仰裨於薰陶啓沃之萬一則此尤臣萬死之罪也臣以情則如彼危蹙以才則若是譾劣以言乎生死肉骨之恩則雖闔門糜粉莫效圖報之誠臣點檢平生中夜飮泣不知死所寸心如丹萬念都灰榮塗一步鐵限在前斷斷微諒可質神明日前大僚遽以久次至請陞用昨於試事未畢之際前席除旨聯翩繼降秋曹喉院次第陞遷臣逃遁不得冒沒肅命而驚惶震懍無地自容今又三銓新命忽下於千萬夢想之外臣於是五內失守罔知攸措噫淸朝名器何莫非難愼而至若銓衡佐貳之任地望自別責任尤重激揚之政大關世道之汚隆從古聖王必致意於遴選而名碩亦不敢冒當況如臣者雖無目下之情勢其庸愚昏憒萬不近似於甄別流品之地除目一出物情大駭以我殿下之明聖何爲而有此非常之擧哉庚牌荐臨衷情震剝玆敢瀝血陳懇疾聲哀籲伏乞天地父母俯賜鑑諒亟命鐫削臣新除之職名仍令選部勿復檢擬淸要之職以全終始生成之澤焉臣無任云云省疏具悉爾其勿辭察職
정조 23년
己未四月初四日卯時上御便殿右副承旨入侍時右副承旨沈象奎記事官金啓溫記注官金景煥編修官洪樂游以次進伏訖命書傳敎曰入格儒生入侍賤臣承命出傳與儒生李鍾岳等偕入進伏命奏儒生等姓名至李鍾岳上曰誰之族也鍾岳曰故承旨晉圭之從姪矣至李羲升上曰今番以表入選表爲幾何而賦爲幾何羲升曰表僅數十首而賦則滿百矣至尹翁烈上曰見爾入格試券文體儘好殊可嘉也至權宓上曰做表幾何宓曰二百餘首矣至睦允中上曰表幾何允中曰僅爲三百首矣至趙海昇上曰誰之後也海昇曰己卯賢臣故贊成趙忭之後矣至徐廷輔上曰爾年甚少騈儷曾有宿工耶廷輔曰今年始做而詩則做百餘矣至睦仁求上曰題解爾從何處得聞耶仁求曰曾有所聞而入場後始得其詳矣至李韶九上曰爾則不知題意矣明日欲設日次分製講爲之爾欲以講應試耶韶九曰講工則久廢欲以製赴試矣至李鎭華上曰爾則連爲被選非久必當爲之矣前後節製參榜爲幾次耶鎭華曰昨年人製居魁矣至許綸上曰爾居何處綸曰居在鎭川地矣至申在業上曰爾文雖居低等可謂善作矣今番居魁之文果是佳作而命意略同或與之同坐耶在業曰金履度卽臣妻父故果見其父於場中矣命誦試券二句至李重容上曰有顯族乎重容曰慈山府使李東馨卽臣之從叔矣至吳璸上曰科賦所做幾何璸曰三百餘矣至尹克謙上曰誰之近族也克謙曰强近之親無立朝者而故判尹李獻慶之甥姪矣上曰前後節製累爲被選耶克謙曰臣本在鄕不能着意觀科戊戌年曾魁菊製矣至李禮延上曰誰之至親也禮延曰參議臣李祉永之從姪矣至沈能通命擧顔敎曰此是沈能迪之兄耶每念故重臣不能忘今見爾尤愴然努力決科以爲立朝事君之地可也仍命戶曹郞廳入來頒賞儒生等退立庭下引儀唱行禮以次頒賞訖上曰儒生有未及待令者乎象奎曰入格十九人中鄭東呂尹執圭二人未及待令云矣上曰使之待令於政院賞紙頒給可也命入格儒生先退命書副摠管兪漢謨疏批又命書傳敎曰二月朔日次儒生殿講明日爲之事分付又命書傳敎曰明日日次儒生殿講時處所依昨日例爲之而上齋生旣令從願分製講懸題後試講則御便殿爲之講製入格人更試處所亦以便殿爲之未試兩朔亦依此例爲之事分付上曰明日懸題後講生則當率至便殿開講而申飭泮長除非素無講工者則無得以製赴試無論應講與應製人皆令於集春門外待令可也又命書傳敎曰承旨房仍左承旨爲禮房未差之代前望單子入之訓將則以其年資爲之已久行副護軍徐英輔承旨除授前望點下人待下批牌招察任又命書榻敎曰明日親臨日次儒生殿講時侍衛別雲劍外皆以入直爲之副輦儀仗扈衛軍官除之挾輦軍槍劍軍各五十名以入直軍爲之布帳外環衛軍外營入直軍爲之仍敎曰入直軍則用金虎門軍而標信則今日請出可也命退承史以次退出
정조 23년
都承旨未差行左承旨李書九坐直右承旨鄭尙愚坐左副承旨李翊模坐直右副承旨沈象奎坐同副承旨徐英輔坐注書柳台佐病金啓溫病假注書洪奭周仕李弘謙仕直事變假注書未差
정조 23년
藥房都提調李秉模提調金文淳行左承旨李書九啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 23년
徐英輔啓曰大司憲未差執義兪岳柱在外掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
李書九啓曰明日再明日泰陵忌辰祭齋戒正日相値視事頉稟之意敢啓傳曰知道
정조 23년
鄭尙愚啓曰行工曹判書洪良浩除拜後過三日不爲出肅依定式推考警責仍卽牌招何如傳曰知道
정조 23년
沈象奎啓曰標信擧行事體嚴急而今日槍劍軍除出標信下院之後宣傳官不卽待令事極駭然所當重勘而本院請推之外無他可施之罰何以爲之敢稟傳曰事勢似然分揀
정조 23년
李書九啓曰奏御文字何等審愼而卽見黃海監司曺允大雨澤農形狀啓則年月下不塡日字大是不察臣之矇然捧入不勝惶恐原狀啓所當還下送而係是民事雖不得不更爲入啓而該道臣不可無警從重推考何如傳曰允
정조 23년
大司成前望單子入之鄭大容落點
정조 23년
徐英輔以都摠府言啓曰新除授副摠管宋銓時無職名令該曹口傳付軍職何如傳曰允
정조 23년
兵曹口傳政事護軍宋銓
정조 23년
副摠管宋銓疏曰伏以今日在廷之臣何幸遭逢聖明皆得以涵濡薰沐於陶甄成就之澤而夫豈有如臣之無足備數於器使之末徒然全荷湔拂偏被雨露者乎念臣去古已遠門族單寒愚滯之性拙於進取齟齬平生未嘗有藉於扳援吹噓其人器之無所長短可推而知區區所以自勵者惟是守分謹畏未敢有一步進於是之念矣迺殿下謬加簡拔緋玉超陞特降久屈之恩言館銜中批至煩造化之曲費六七年來廁跡近密除旨之聯翩殆乎以月計之不惟臣一身之爲然父子兄弟之寸資半級一則聖恩二則聖恩榮耀過分有非素門之始所期願者殊眷莫報於塵刹私心益切於兢每聚首咸頌不知死所不意玆者恩敎鄭重特命晉秩以臣爲嘉善大夫都摠府副摠管者夫二品之職世所稱命德之器也見今位著未備群彦陞擢或以地望或以資歷而臣顧無一於是聖鑑豈不俯燭其淺深而惟簡在上有隕自天臣伏奉恩誥滿心悸懍歷日靡弛冥升之戒過福之懼猶屬臣一己之私而朝廷名器之玷汚亦豈細故也哉其不可徒懷感激冒昧承當也決矣玆敢略入文字仰瀆崇嚴言出肝膈非比矯飾伏乞天地父母俯垂諒察亟收臣新授職秩俾私分獲安而爵位毋至緣臣而濫竽千萬幸甚臣無任云云答曰省疏具悉卿其勿辭行公
정조 23년
己未四月初五日卯時上御春塘臺親臨日次儒生殿講上齋生製述入侍時行左承旨李書九右承旨鄭尙愚左副承旨李翊模右副承旨沈象奎同副承旨徐英輔記事官柳台佐金啓溫記注官金景煥承膺祚檢校待敎李存秀試官左議政李秉模行大司成李晩秀副修撰朴崙壽以次侍立上具翼善冠衮龍袍陞御座命書榻敎曰考官黃昇源處義不可但以太過言況考券一也而謁聖則旣膺命逡巡於講試官者亦涉顚錯從重推考牌招入侍仍敎曰牌去來連爲催促使之開場前入來也又命書榻敎曰在外都承旨許遞前望單子入之待下批先入侍後謝恩又命書榻敎曰參考官李魯春代弘文館應敎洪樂游爲之又命書榻敎曰講儒當分所捧講兵曹判書金文淳禮曹參判南公轍考官加差下引儀唱試官行禮試官以下四拜訖以次陞座上曰迎鑾應製被選儒生行禮後頒賞仍令入侍可也尙愚承命出傳晩秀曰今日館學齋任中閔致昇懸病不來故不得已改差矣上命書榻敎曰臨講稱病之太學齋任閔致昇依定式限三年停擧秉模曰連日勞動聖體若何上曰一樣矣秉模曰寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰醫官待令入診何如上曰置之好矣上曰儒生頒賞懸題前爲之使之先爲入侍也儒生等進前各奏姓名訖命以次頒賞典及試券上曰今日領賞儒生中生進外皆不得赴日次云旣有界限有難一竝許赴矣其中如有能講者使之應講否則退去也領賞儒生等先退直講李羲甲呈儒生入門單子館學生進幼學三百六十人上命書表題擬唐虞世南謝諭以在上曰今日亦令於懸題時行拜禮而當於今日內更試皆令限前製呈而呈券後仍爲待令於泮中以待出榜之意分付應講生則先詣明政門外還宮時使之祗迎可也仍降座乘輿出靑陽門由明光門至明政門外上曰應講儒生隨入可也入明政門永淸門交泰門還內命承史試官以下隨入上曰便殿坐處甚窄承史及試官皆從便就座可也命書榻敎曰注書柳台佐金啓溫代洪奭周李弘謙仍察上下注書假注書洪奭周及賤臣進伏又命書榻敎曰檢校待敎李存秀假注書加差下存秀進伏以次呼名進講命書榻敎曰太學掌議徐鼎輔特敎居泮肄講之後今日應講擧措駭然爲先停擧又命書榻敎曰今日殿講時不能成樣之學齋任停擧又命書榻敎曰南學色掌李性中擧措顚錯停擧又命書榻敎曰西齋色掌進士金祖淵停擧秉模曰近來四學掌色漸不擇差以致今日殿講時停擧者多當該國子長不可無警行大司成李晩秀從重推考何如上曰依爲之出擧條上曰今日應講多有全不成樣者甚至有字音之誤讀事體所在誠極駭然矣仍敎秉模曰應講儒生之不誠實若此今日講皆令勿施何如秉模曰今日講試之勿施與否臣不敢質言而儒生事誠甚駭然矣樂游曰館學儒生之前後誘掖奬勵何等勤摯而今日臨殿試講事體尤爲自別則應講諸生固當預爲誦習仰答奬拔之至意而伏見館學掌色之應講者非但句讀之差誤甚至有初不開弦者揆以士習誠極駭然其中全不成樣之儒生已施處分者外名以掌色不能熟講者一竝更爲差代雖以泮長言之常時不能檢飭之失不可無警請行大司成李晩秀施以罷職之典上曰依啓出擧條諸生講訖上曰儒生試券先收者入之試官分考而未收券者限午正後撤場之意言於試所承旨可也命書榻敎曰大司成前望單子入之又命書榻敎曰新除授大司成牌招察任又命書榻敎曰今日更試試官左參贊李祖源禮曹判書黃昇源禮曹參議金祖淳入直玉堂上下番爲之命書傳敎曰舊例先講後製更試規矩或用粗以上而今番日次講則講通以上製三下以上當更試令命官知悉上曰試官中爲更試試官者勿爲同考於先試而姑皆退出更試科次時入侍參考可也試官考券訖尙愚拆榜讀奏上曰試官退出修正榜目以入而更試試官則除肅拜可也秉模曰因同副承旨沈象奎所啓咸鏡前監司李集斗咸興判官金履裕越例請罷事體屑越而本院請推外無他可施之罰事批旨內狀啓還下送令廟堂稟處事命下矣該判官設有目下情勢越格曲循致煩狀聞於遞藩之後者有關後弊咸鏡前監司李集斗施以罷職之典何如上曰依爲之出擧條重模曰昨伏見西路陞擢兩倅姑仍之下敎實仰重民邑之聖念而江都以保障重地數遞尤爲可悶且雖差代例多從六卿出前留守洪明浩姑爲仍任恐不害爲內外俱重之道故敢此仰達矣上曰依爲之出擧條命退諸臣以次退出
정조 23년
己未四月初五日未時上御便殿日次儒生更試入侍時行左承旨李書九右承旨鄭尙愚左副承旨李翊模右副承旨沈象奎假注書洪奭周李弘謙記事官金景煥記注官承膺祚試官左參贊李祖源禮曹判書黃昇源禮曹參議金祖淳校理閔命爀修撰金履載以次進伏訖上曰諸生入庭懸題也直講李羲甲呈儒生入門單子爲十二人象奎讀御題賦孔孟農師圃師懸題官擎出懸題訖上曰今日更試之擧先朝圓點科後初有之科矣皆令各盡其才趁限製呈而使之各坐可也象奎承命布諭象奎曰今日殿講上齋生製述懸題時呈券儒生使之退待泮中之意因下敎預爲知委則入格儒生有不爲等待徑先退歸之人屢度催促終不入來以致更試設場之遲滯事極駭然當該儒生令本館別加警飭之地何如上曰停擧可也出擧條上命祖源等考券仍敎曰卿等知此解題乎此乃楊龜山之言也近來御題諸生每不知解題向者齊巖下貫珠者謝賜牛酒箋題尙亦未知其題意御題本無揭解之例而儒生之不能博洽至於此極誠可歎也仍命諸生等列立階上使之觀瞻考券仍敎祖源等曰雨中燭刻一齊呈券不無一日之得失未必其竝爲入格而大體則皆是實才矣然覽此諸券皆不知題意而作故間多草率者而今日赴試諸生侵早應講旋又製呈限亦不緩合有諒恕之道而又使之咫尺登對得失在前予何可以可否於其間乎今日之事一任於試官卿其詳考而惟觀其工程不必責備毋或有遺珠之歎也祖源曰諸券中此一券似知題意者而體裁甚怪不得不置之落考矣上曰此券試官旣置落考予有言矣全篇近於體怪而其中所學學乎聖賢之句尤爲礙眼矣試官題等尙愚拆榜讀奏上命賤臣呼新來塗墨上曰申在明誰也象奎曰故參判申暐之孫矣上曰今日更試儒生中幼學則今年內上齋生所觀到記節製及日次講製特令許赴爾等知悉仍敎象奎曰更試幼學姓名錄送泮長以爲來頭憑此擧行之地可也命儒生等先退命書傳敎曰到記更試雖遵先朝圓點更試之舊典至於日次講生之今番特用此例意在拔例取人殿講純通更試賦三下居首生員申在明直赴殿試講純通更試三下之次進士李志淵直赴會試講純通生員金用默幼學趙瑢鎭生員李麒峻幼學沈鈺進士趙鍾永製述表三下進士曺錫倫李晉默生員李是釬等各紙二卷講通幼學韓用儀尹鼎烈鄭度采各紙一卷賜給施賞後日次殿講日爲之命退諸臣以次退出
정조 23년
行都承旨李晩秀牌不進行左承旨李書九坐右承旨未差左副承旨鄭尙愚坐直右副承旨李翊模坐直同副承旨徐英輔坐注書柳台佐病金啓溫病假注書洪奭周仕李弘謙仕直事變假注書許珩仕
정조 23년
徐英輔啓曰御營廳將官來言今日本廳軍兵日次私習云矣敢啓傳曰知道
정조 23년
李書九啓曰臣依定式進詣香室奉審香祝櫃祝板袱子則精潔之意敢啓傳曰知道
정조 23년
李翊模啓曰判敦寧李秉鼎除拜後過三日不爲出肅事甚未安依定式推考警責仍卽牌招察任何如傳曰允
정조 23년
李翊模啓曰判敦寧李秉鼎旣肅本職兼帶判義禁不爲肅謝事甚未安推考何如傳曰允
정조 23년
傳于李翊模曰左副承旨入侍
정조 23년
李書九啓曰新除授行都承旨李晩秀方在罷散中何以爲之敢稟傳曰敍用
정조 23년
傳于李書九曰未肅拜大司成許遞前望單子入之待下批牌招察任
정조 23년
大司成前望單子入之李晩秀落點
정조 23년
傳于李翊模曰右副承旨許遞前望單子入之
정조 23년
承旨前望單子入之金翰東落點
정조 23년
鄭尙愚啓曰新除授承旨卽爲牌招何如傳曰允
정조 23년
傳于鄭尙愚曰明日當由逌瞻門展拜景慕宮該房知悉
정조 23년
新舊抄啓文臣三月朔親試及朔試射以何日爲之事取稟傳于鄭尙愚曰明日爲之春孟朔內禁衛試射季朔西北別付料武士試射旣有朔試時同爲試取之命而近因儒試以致武士之許久等待當於明日同爲之
정조 23년
以行大司成李晩秀再牌不進推考傳旨傳于鄭尙愚曰更爲牌招
정조 23년
假注書李弘謙赴試代以呂東植爲假注書
정조 23년
假注書洪奭周赴試代以任百禧爲假注書
정조 23년
傳于鄭尙愚曰昨日堂啓可謂官師相規之美規亦旣伸廉此時難付生手行大司成李晩秀更爲牌招
정조 23년
事變假注書朴昌擧改差代以許珩爲事變假注書
정조 23년
鄭尙愚啓曰新除授右承旨金翰東時在慶尙道安東地斯速乘馹上來事下諭何如傳曰允
정조 23년
傳于李翊模曰大司成上疏入之
정조 23년
鄭尙愚啓曰明日展拜時承旨當爲備員而右承旨金翰東在外無以備員何以爲之敢稟傳曰許遞前望單子入之
정조 23년
鄭尙愚啓曰翰林都堂會圈爲之事命下矣監事館閣堂上春秋館堂上竝卽牌招何如傳曰允
정조 23년
兵曹以李潤慶爲御營中軍
정조 23년
傳于鄭尙愚曰日前枚卜時上下酬酢多以外題書之當該注書令該府拿問各別重勘該房承旨爲先推考
정조 23년
兵曹口傳政事護軍沈象奎金羲淳
정조 23년
以京畿監司李在學啓本贈右議政安坦大墓昨年封植不謹擧行委折査啓事判付內啓下禮曹爲旀當該前郡守爲先推考爲良如敎
정조 23년
以慶尙監司申耆狀啓慶州府民家失火事傳于徐英輔曰拔例顧助期於斯速奠接事嚴飭該倅之意回諭
정조 23년
以黃海監司曺允大狀啓輪症之類出物力救助人開錄事判付內啓下賑恤廳爲旀不卽狀聞責在道伯而諸人之出力救助何異於他道已施賞之人乎谷山折衝韓泰根通政李夏翼瑞興幼學文命夔等救助多寡與楚山元聖極等相當竝賞加谷山閑良趙有藺金一富瑞興禁衛軍張就明等救助多寡與江華金昌成等相當竝帖加皆於今日口傳下批成送敎旨爲良如敎
정조 23년
以咸鏡監司李集斗狀啓輪症之類出物力救助人後錄馳啓事判付內啓下賑恤廳爲旀北靑閑良張萬謙出力救助極爲可尙分付道伯給糧料上送令兵判招見身手後草記嘉善康潤五出身溫昌奉等竝賞加皆於今日下批敎旨成送爲良如敎
정조 23년
徐英輔以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 23년
徐英輔以兵曹言啓曰去春三朔能麽兒考講時訓鍊院主簿金光郁軍器寺僉正李禮培武臣兼宣傳官柳英逵鄭魯誠部將南履漢李潤浚守門將柳相奎等一次不通訓鍊院判官金思喆主簿沈諸景彧守門將李喜述等二次不通竝依定式從重推考何如傳曰允
정조 23년
李翊模以司僕寺提調意啓曰去戊午十二月二十四日承政院粘啓內內侍府掌務官趙玹祥呈本府屬桑田七十一日耕在於楊州東蠶室里其後因內農圃啓請桑田中五十七日耕許令圃人耕食後應本府稅矣今番自司僕寺新川里量田時桑田五十七日耕指以爲內農圃相換田劃屬司僕寺云本府桑田見失極甚悶迫依前還歸本府植桑田中四日耕今番亦爲竝與桑木混入司僕田云亦卽還屬之意分付事手本啓下矣二去戊申以本寺箭串屯田前後合三百九十四日耕移屬農圃新川一境移屬本寺之意手本判下則新川一島之爲本寺之土明白無疑農圃所屬之所告亦如文蹟而戊申移定本寺之時旣無桑田中所收之稅則還送內侍府之文蹟其爲本寺之土又無可疑且所謂四日耕在於桑田界外而環種如干穉桑於田畔云故使之尺量則是桑田之外旣種之桑雖不可擧論無桑之地則便是桑自桑田自田內侍府之通稱桑田云者尤不可曉矣方當蠶室申飭種桑之時如欲廣種桑木則雖是本寺之土還爲請得則未爲不可而若曰本非本寺之土而混囫推去則不可手本內辭緣置之何如傳曰與其年久後蠶食侵漁於作民輩曷若及今闊狹之無至祛弊生弊依此決給可也
정조 23년
徐英輔以訓鍊都監言啓曰今四月初七日景慕宮展拜時因兵曹節目金虎門軍三十名除出把摠李煥哨官張鉉擧率領挾輦侍衛集春營軍五十名哨官宋觀休領赴于都領營門東營軍三十名哨官禹拓夏率領宮大門外把守還宮後各還直所而竝待標信擧行之意敢啓傳曰知道
정조 23년
徐英輔以御營廳言啓曰今四月初七日景慕宮展拜時依兵曹節目弘化門入直軍五十名集春營入直軍五十名除出大將臣李漢豐率領弘化門外分左右排立解嚴後還本處入直而竝待標信擧行之意敢啓傳曰知道
정조 23년
徐英輔以壯勇營言啓曰依下敎本營拘留奉命宣傳官毆打罪人沈鎭禹尙準李世稷明仁祥等移送御營廳之意敢啓傳曰知道
정조 23년
徐英輔以訓鍊都監言啓曰依下敎北營拘留奉命宣傳官毆打罪人趙駿逵洪秉圭宋文翊徐允修沈永之等移送御營廳之意敢啓傳曰知道
정조 23년
徐英輔以禁衛營言啓曰本營拘留奉命宣傳官毆打罪人李英載洪蘇榮韓淸運等依下敎移送御營廳之意敢啓傳曰知道
정조 23년
徐英輔以御營廳言啓曰依下敎宣傳官毆打罪人壯勇營捉囚沈鎭李世稷禹尙準明仁祥訓鍊都監捉囚趙駿逵洪秉圭宋文翊徐允修沈永之禁衛營捉囚李英載洪蘇榮韓淸運等十二名移囚本廳之意敢啓傳曰知道
정조 23년
行大司成李晩秀疏曰伏以臣罪著溺職罰止薄罷蒼黃逬退達宵惶恧曾未踰日恩敍遽降院職泮銜除旨荐疊繼以天牌再臨濟濟明廷才彦林立而寵命之辱又及於蔑效訟愆之跡臣誠惝怳隕越莫省所以噫師儒重任臣豈其人而五年六叨醜拙畢露抗顔臯比日夕俟譴昨者親臨試講事體莫重而名以齋儒全未誦習咫尺前席擧措荒怪苟使臣隨窠愼擇前期董飭以對揚敎導作成之聖意則豈有是也儒臣論罷旣出美規特敎還仍方有擧行只當感激承膺何敢費辭煩瀆而第念堂啓體嚴非比尋常章牘古人所謂畏此簡書所以尊朝廷也臣若諉以已勘揚揚冒出則一身放倒雖不足恤豈不仰累於淸朝四維之治乎反復揣量無望淟涊屢犯違逋略控愚悃伏乞聖明俯賜體諒亟命鐫改臣國子之任以存公議以全微諒不勝幸甚臣無任云云答曰省疏具悉卿其勿辭行公
정조 23년
副校理南履翼疏曰伏以臣之本生老母自經毒感之後氣息奄奄常在床褥而素患積氣乘虛闖發爲滯爲泄益復陷下症形危篤轉側須人臣無他兄弟日夜扶將而間差享官不敢言私將事纔訖急歸省病則病勢越添比前尤劇目今情理實無暫時離舍洪職之望私心煎迫不避瀆擾疾聲仰籲伏願天地父母俯垂矜察亟遞臣職以便救護千萬幸甚臣無任云云省疏具悉爾其勿辭救護
정조 23년
己未四月初六日卯時上御重熙堂左副承旨入侍時左副承旨李翊模假注書李弘謙記注官承膺祚編修官洪樂游以次進伏訖上曰公事何房有之乎知入也又敎曰禮房承旨右承旨入侍賤臣承命出傳行左承旨李書九右承旨鄭尙愚進伏賤臣回奏曰無公事云矣上命書傳敎曰明日親試試官原任直提學金載瓚有頉代原任直閣南公轍爲之又命書傳敎曰先期有飭敎無或以不能熟習者應講而昨日齋任諸生多有生疎者甚爲駭然使之停擧而更思歲後數朔似未能專意課習新差者亦多云停擧竝令解停未試兩朔講當從徐爲之竝與上齋生着意誦讀之意令泮堂知委諸生樂游曰翰林會圈一兩日內爲之事命下矣曾經翰林備三員然後始爲會圈館規卽然而見今上下番外曾經人或在外任或有故無以備員擧行之道故敢此仰達矣上曰然則都堂會圈可也出擧條命退承史以次退出
정조 23년
行都承旨李晩秀坐行左承旨李書九坐行右承旨金熙朝坐直左副承旨鄭尙愚坐右副承旨李翊模坐同副承旨嚴耆坐直注書柳台佐病金啓溫病假注書任百禧仕李允謙仕直事變假注書許珩仕
정조 23년
大駕詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 23년
徐英輔啓曰大司憲未差執義兪岳柱掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
鄭尙愚啓曰來十一日朝參日次矣敢稟傳曰停
정조 23년
李書九啓曰來十一日輪對日次矣敢稟傳曰爲之
정조 23년
李書九啓曰來十一日專經文臣殿講日次矣敢稟傳曰三日製日待令可也
정조 23년
承旨前望單子入之金熙朝落點
정조 23년
藝文提學前望單子入之黃昇源落點
정조 23년
呂東植拿處代以李允謙爲假注書
정조 23년
傳于鄭尙愚曰知申兼職諭善閣銜仍任其外可以差代者差代
정조 23년
吏曹口傳政事兼右諭善單李晩秀兼奎章閣直提學單李晩秀
정조 23년
兵曹口傳政事以金慶龍爲保山別將
정조 23년
傳于徐英輔曰同副承旨入侍
정조 23년
傳于鄭尙愚曰政官牌招開政
정조 23년
鄭尙愚啓曰同副承旨徐英輔今方入侍臣吏兵批兼進之意敢啓傳曰知道
정조 23년
有政吏批判書金載瓚在外參判閔台爀進參議李魯春進左副承旨鄭尙愚進以宋煥箕爲大司憲以李益運爲戶曹參判以金載翼爲刑曹參議以李時秀爲軍器都提調以李時秀爲禁衛都提調以李趾采爲禁府都事以兪漢紀爲司圃別提以李晊爲司錄司果嚴耆今加通政加資事承傳江華留守洪明浩仍任事承傳故都事朴光胄贈吏曹參判故學生朴聖源贈吏曹參議故通德郞朴命弼贈司僕正以上兵曹參判朴基正三代故縣監朴敬鎭贈吏曹參判故學生朴元瑞贈吏曹參議故縣監朴蕃贈司僕正以上安岳郡守朴載淳三代再政以金載瓚爲觀象監提調徐邁修爲典醫監提調
정조 23년
兵批判書金文淳病參判朴基正入直進參議朴奎淳參知李趾永病行右承旨金熙朝進大護軍李致中護軍李鼎揆鄭大容朴基豐副護軍尹光普金翰東以上竝單付
정조 23년
承旨前望單子入之嚴耆落點
정조 23년
李書九以都堂言啓曰翰林會圈以都堂擧行事命下矣時任別兼春秋依前例竝削職何如傳曰允
정조 23년
翰林館閣會圈五點李存秀洪奭周呂東植金邁淳以上取四人
정조 23년
以別兼春秋洪樂游徐有聞金履永削職傳旨傳于李書九曰今旣完圈此傳旨勿施
정조 23년
李書九啓曰都堂翰圈已爲啓下而左右史不可不備員在前如此之時有完圈後敍用還付之例別兼春秋洪樂游徐有聞金履永方在削職中何以爲之敢稟傳曰傳旨已分揀在京人卽爲牌招入直可也
정조 23년
以全羅監司李得臣狀啓潭陽府民家燒燼事傳于李書九曰拔例顧助期於斯速奠接其中小戶如有身役勿徵事分付